פאולו נספולי

פאולו אנג'לו נספולי (באיטלקית: Paolo Angelo Nespoli; נולד ב־6 באפריל 1957 במילאנו) הוא אסטרונאוט איטלקי של סוכנות החלל האירופאית. ב־2007 טס לראשונה לחלל במעבורת החלל דיסקברי כמומחה משימה במשימת STS-120 לתחנת החלל הבינלאומית. ב־15 בדצמבר 2010, הוא טס שוב לתחנת החלל הבינלאומית במשימת סויוז TMA-20 כחלק ממשלחת 26/27 ושימש מהנדס טיסה. שב לחלל כמהנדס טיסה של משלחות 52 ו-53 לתחנת החלל ושהה במצטבר יותר מ-313 ימים בחלל. בשנת 1977 התגייס לצבא האיטלקי כצנחן. הוא השלים תואר ראשון בהנדסת אווירונאוטיקה וחלל בשנת 1988 ותואר שני באווירונאוטיקה ואסטרונאוטיקה בשנת 1989 באוניברסיטה הפוליטכנית בניו יורק. הוא בוגר בהנדסה מכנית מטעם אוניברסיטת פירנצה ב־1990. בינואר 2014 נספולי ביקר בישראל במסגרת שבוע החלל ע"ש אילן רמון. במהלך השבוע הרצה לקהל הרחב וגם בכנס החלל הבינלאומי על שם אילן רמון במכון פישר שבהרצליה. ב־23 באוקטובר 2007 שוגר פאולו נספולי כמומחה משימה במשימה STS-120 לתחנת החלל הבינלאומית, המשימה העבירה את יחידת הרמוני. הרמוני נבנה על ידי חברת Thales Alenia Space בטורינו, איטליה. המשימה נמשכה 15 ימים, שעתיים ו־23 דקות. במהלך שהייתו בתחנת החלל, הוא ביצע מספר ניסויים לקהילת המדענים האירופית בתחום הפיזיולוגיה והביולוגיה כחלק ממשימת Esperia של סוכנות החלל האירופית. הוא לקח חלק בפעילויות חינוכיות בזמן שהייתו בתחנה. ב־15 בדצמבר 2010 שוגר נספולי בשנית לתחנת החלל, בחללית הרוסית סויוז במשימת סויוז TMA-20 היה חבר במשלחת מס' 26 ו-27. במשימה זו שימש כמהנדס טיסה ושהה בחלל במשך שישה חודשים. במהלך שהייתו על התחנה, השתתף בפעולות העגינה של חללית המטען האירופאית ATV-2 "יוהנס קפלר" שהעבירה מצרכים חיוניים לתחנה. כמו כן, לקח חלק בפעולות העגינה של החללית היפנית HTV-2. במהלך שהייתו בתחנת החלל התחברה אליה מעבורת החלל אנדוור. ב־4 במאי 2011 נפטרה אמו של נספולי, ובמהלך הלווייתה עמדו חברי הצוות דקת דומייה. פאולו נספולי ביצע ניסויים רבים בתחנת החלל שכיסו תחומי מחקר רבים: פיזיקה, כימיה, קרינה, והוא ביצע גם הדגמות של טכנולוגיות שונות לסוכנויות חלל שונות - של ארצות הברית, קנדה ויפן. במהלך משימתו השתתף בפעילויות חינוכיות כמו "Mission X: Train Like an Astronaut" אשר נתנה לילדים הזדמנות לעקוב אחר יוזמות בינלאומיות בנושאי בריאות, רווחה ותזונה. כשנספולי עזב עם חללית סויוז את תחנת החלל הוא צילם תמונות ראשונות של מעבורת החלל כשהיא מחוברת אל תחנת החלל. ביולי 2015, הוכרז כי פאולו נספולי יהיה חלק ממשלחת 52/53 לתחנת החלל הבינלאומית, האמורה להיות משוגרת באמצע 2017. משלחת 52 שוגרה ב־28 ביולי 2017 על גבי סויוז MS-05. על החללית היו נספולי, רנדי ברזניק וסרגיי רְיָאזאנסקי. עם בואם לתחנת החלל, חזר מספרם של אנשי הצוות והיה שישה אנשים. משימתו של נספולי לתחנת החלל נקראת VITA (באיטלקית "חיים", ראשי תיבות של Vitality, Innovation, Technology and Ability - חיוניות, המצאה, טכנולוגיה, ויכולת). המשימה כללה ניסויים מדעיים לבחינת טכנולוגיות לחיים בחלל, וכן ניסויים ביולוגיים. במקביל היה נספולי מעורב בבניית התחנה ובפעילויות חינוך, כגון אימון כמו אסטרונאוט (Mission-X: Train Like an Astronaut) וגם אתגר ה-PI האירופאי, לבדיקת קוד שנכתב על ידי תלמידים במחשבי, Raspberry Pi שעל התחנה. לוגו משימת ויטה פותח על ידי סוכנות החלל האירופאית, סוכנות החלל האיטלקית, ונספולי. הלוגו עגול וכחול, ומשקף את כדור הארץ. שלושת האלמנטים העיקריים במשימה משולבים בסימן שנקרא Third paradise ודומה לסימן האינסוף. בעיגול הראשון, DNA המשקף את הניסויים המדעיים. באמצע כדור הארץ והאנושות, והספר מסמל את התרבות, פעילויות החינוך וההשכלה שנספולי מקדם. הסימן Third paradise פותח על ידי האמן מיכאלאנג'לו פיסטולטו. במהלך שהותו בחלל הקליט נספולי את קולו עבור הערך שלו בוויקיפדיה והציג את עצמו באיטלקית ובאנגלית, התוכן החופשי הראשון שהוקלט בחלל. ב-14 בדצמבר 2017 8:38 UTC, רנדולף ברזניק, נספולי וסרגיי ריאזאנסקי נחתו בחזרה בקזחסטן עם סויוז MS-05. משך השהות בחלל במשימה זו היה 138 יום, 16 שעות 56 דקות ו-37 שניות. מדיה וקבצים בנושא פאולו נספולי בוויקישיתוף פאולו נספולי, ברשת החברתית אקס (טוויטר) אודות פאולו נספולי באתר spacefacts.de http://most.gov.il/SLH/spaceweek/Pages/astronautsLectures.aspx http://www.fisherinstitute.org.il/?CategoryID=139&ArticleID=76 http://www.esa.int/Our_Activities/Human_Spaceflight/MagISStra/Paolo_Nespoli_mourns_his_mother פאולו נספולי חוזר לתחנת החלל הבינלאומית, כריס ברגין, nasaspaceflight.com מתאריך 30 ביולי 2015 מספר אנשי הצוות בתחנת החלל הבינלאומית חזר להיות 6 עם עגינתה של חללית הסויוז MS-05, אתר spaceflightinsider, מתאריך 28 ביולי 2017 הסבר על משימת VITA אתר סוכנות החלל האירופאית מתאריך 11 ביולי 2017 "לוגו משימת ויטה". סוכנות החלל האירופאית. 24 בנובמבר 2016. {{cite web}}: (עזרה) מפגשים מהסוג הויקיפדי - הפעם הראשונה אסטרונאוט תרם תוכן במיוחד לוויקיפדיה מהחלל אנדי מאבט הבלוג של ויקיפדיה, 29 בנובמבר 2017 Soyuz MS-05 returns crew back to Earth, כריס ברגין, אתר nasaspaceflight מתאריך 14 בדצמבר 2017 אודות משלחת 53 לתחנת החלל באתר spacefacts.de